รู้ให้ทัน
ถ้าใครเป็นคอซีรี่ส์ฝรั่ง อาจเคยได้ยินหรือได้ดูละครเรื่อง Mr.Robot กันมาบ้าง
8 ก.ย. 2558

โดย...ต้นหลิว [email protected]
ถ้าใครเป็นคอซีรี่ส์ฝรั่ง อาจเคยได้ยินหรือได้ดูละครเรื่อง Mr.Robot กันมาบ้าง เรื่องนี้ไม่ได้มีดาราดังสวยหล่อเป็นแม่เหล็ก แต่เด่นที่โครงเรื่อง พระเอกมีฉากหน้าเป็นวิศวกรระบบให้บริษัทดูแลรักษาความปลอดภัยด้านไอทีแห่งหนึ่ง แต่ฉากหลังกลับเป็นแฮ็กเกอร์ที่เจาะข้อมูลส่วนตัวของคนอื่นเสียเอง
การแฮ็กสำหรับพวกมืออาชีพนั้นง่ายเหมือนปอกกล้วยเข้าปาก ไม่ว่าจะสุ่มรหัสที่มักตั้งกันแบบง่ายๆ เพราะกลัวลืม ไปจนถึงใช้สารพัดวิธีฝังไวรัสพวกมัลแวร์ โทรจัน ตามสมาร์ทโฟนและอุปกรณ์คอมพิวเตอร์ของผู้ใช้ เพื่อขโมยข้อมูลต่างๆ จากนั้นก็เข้ารีโมทจากทางไกลเพื่อใช้คอมพิวเตอร์ของเหยื่อเป็นฐานในการแฮ็ก หรือโจมตีเป้าหมายอื่นๆ ต่อไป
บางครั้งแฮ็กเกอร์ยังได้ภาพโป๊เจ้าของเครื่องมาใช้แบล็กเมล์ด้วย ผ่านกล้องเว็บแคมในเครื่องที่ถูกแฮ็กไปแล้วนั่นเอง
นี่เป็นสาเหตุหนึ่งที่หลิว “ไม่เคย” ใช้แล็ปท็อปของตัวเองเข้าอินเทอร์เน็ต แบงก์กิ้ง ถ้าจะเปิดก็ต่อเมื่อเลิกใช้โปรแกรมฟรี ลงทุนซื้อโปรแกรมแอนตี้ไวรัสมาลงให้เป็นเรื่องเป็นราว เพราะนิสัยนักข่าวชอบเปิดดูเว็บไซต์เมืองนอกจากหลายแหล่ง และเป็นไปได้ที่อาจจะติดไวรัสมาทางใดทางหนึ่ง   
ยิ่งล่าสุดมีรายงานใหม่ของบริษัท แคสเปอร์สกี ที่เปิดเผยว่า “ประเทศไทย” เสี่ยงที่สุดเป็นอันดับ 9 ของโลก ต่อภัยคุกคามออนไลน์ ก็ยิ่งตอกย้ำไปอีกว่า คนไทยส่วนใหญ่พร้อมสำหรับนวัตกรรมไฮเทค ซึ่งรวมถึง “ดิจิทัลแบงก์กิ้ง” กันมากน้อยแค่ไหน
ผลสำรวจระบุว่า ผู้ใช้อินเทอร์เน็ตในไทยตกเป็นเหยื่อมัลแวร์กันถึง 30% ถ้าพูดง่ายๆ ก็คือ รู้จักแต่ใช้ แต่ไม่รู้จักป้องกัน ไม่คิดจะลงโปรแกรมแอนตี้ไวรัส หรือลงแล้วก็ไม่ค่อยอัพเดท ทั้งที่ไวรัสพวกนี้มีพัฒนาการใหม่ๆ กันตลอด ซึ่งที่ติดไวรัสกันนี่ไม่ใช่แค่เครื่องคอมพ์ใหญ่ๆ แต่ยังรวมถึงสมาร์ทโฟนและแท็บเล็ตด้วย
ทุกวันนี้ ธนาคารต่างๆ หันมารุกตลาดไอแบงก์กิ้งและโมบายแบงก์กิ้งกันมากขึ้น เสียงตอบรับก็ดีขึ้นต่อเนื่องเช่นกัน พร้อมกับปัญหาบัญชีหรือบัตรเครดิตที่ถูกแฮ็ก ล่าสุดก็เพิ่งมีเว็บปลอมที่ลิงก์เข้าเว็บเคแบงก์กิ้งปลอมของกสิกรไทย บนกูเกิลอยู่ จนธนาคารต้องเตือนให้ลูกค้าเข้าผ่านเว็บหลักของธนาคาร และให้ตั้งเป็นบุ๊กมาร์กไว้เลย จะได้ไม่ต้องเสิร์ชหากันบ่อยๆ จนเสี่ยงต่อการเข้าเว็บปลอม
คิดจะใช้ธุรกรรมยุคใหม่ ยังไงก็ต้องป้องกันตัวเองให้เป็น ไม่ท่องเว็บเสี่ยง หมั่นอัพเดทไวรัสเสมอๆ จะเป็นด่านป้องกันชั้นแรกที่ดีที่สุดค่ะ